text: 1000 ældre får ekstra julegaver
  17 december 2014 kl. 07.53
  Beboerne på Esbjerg Kommunes plejecentre kan se frem til flere gaver under juletræet. De får alle gaver fra Lida og Oskar Nielsens Fond.
  Nu kommer det plejehjemsbeboerne til gode, at Esbjerg Kommune tidligere på året overvejede at spare de social julearrangementer væk hos de ældre. For selvom der ikke var politisk opbakning til at spare på julen, så har det nu fået Lida og Oskar Nielsens Fond til at donere ekstra julegaver til 1000 plejehjemsbeboere.
  -Op til december får vi mange henvendelser om støtte, men hvem tænker på de ældre på plejehjemmene, siger bestyrelsesmedlem i Lida og Oskar Nielsens Fond, Ove Brinck Sørensen.
  De første julegaver bliver i dag overrakt til beboerne på Områdecenter Hedelund og det er borgmester Johnny Søtrup, der er julemanden.
  